KTIS คลอดแบรนด์ใหม่ KNAS ตีตลาด “แอลกอฮอล์” ชูราคาถูก-เข้าถึงผู้บริโภค
KTIS คลอดแบรนด์ใหม่ KNAS ตีตลาด “แอลกอฮอล์” ชูราคาถูก-เข้าถึงผู้บริโภค
8 เม.ย. 2563

นายอภิชาต นุชประยูร ประธานเจ้าหน้าที่บริหารสายธุรกิจชีวภาพ กลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS เปิดเผยว่า จากการระบาดของโควิด-19 ที่ต่อเนื่องยาวนานนั้น กลุ่ม KTIS ซึ่งมีเจตนารมณ์เข้าร่วมเป็นส่วนหนึ่งในการต่อสู้กับไวรัสร้ายนี้ตลอดมา จึงได้เพิ่มผลิตภัณฑ์ใหม่ที่ประชาชนมีความจำเป็นต้องใช้ในขณะที่หาซื้อได้ยากและมีราคาสูงมากคือ แอลกอฮอล์ 70% ภายใต้แบรนด์ KNAS (เคนาส)
ทั้งนี้ เพื่อป้อนเข้าสู่ตลาด ใน “ราคาเพื่อประชาชน” ผ่านพันธมิตรที่จะช่วยกระจายแอลกอฮอล์ 70% นี้ออกไปให้ถึงมือผู้บริโภคให้มากที่สุดเท่าที่จะทำได้
“แนวคิดการผลิตแอลกอฮอล์ 70% เข้าสู่ตลาดนี้ เกิดขึ้นจากการที่เราได้รับรู้ถึงความต้องการที่เพิ่มมากขึ้นอย่างรวดเร็วของแอลกอฮอล์ทำความสะอาดมือเนื่องจากการระบาดของโควิด-19 ส่งผลให้ราคาแอลกอฮอล์ปรับสูงขึ้นมากและยังหาซื้อได้ยาก จนเป็นความเดือดร้อนของประชาชน 
โดยคณะผู้บริหารของกลุ่ม KTIS ได้พยายามบรรเทาความเดือดร้อนโดยการขายแอลกอฮอล์ 95% ในราคาถูก ป้อนเข้าสู่ตลาดสำหรับเป็นวัตถุดิบในการผลิตเจลแอลกอฮอล์ล้างมือ และแอลกอฮอล์น้ำ มาระยะหนึ่งแล้ว แต่ราคาผลิตภัณฑ์ทำความสะอาดมือเหล่านี้ก็ยังไม่ลดลง อีกทั้งขณะนี้มีเสียงเรียกร้องให้กลุ่มเราทำผลิตภัณฑ์แอลกอฮอล์ 70% พร้อมใช้ ในราคาเพื่อประชาชนเข้าสู่ตลาด จึงได้เกิดแบรนด์ KNAS แอลกอฮอล์ 70% ที่ใช้สำหรับทำความสะอาดมือเพื่อสุขอนามัยที่ดี จำหน่ายให้ประชาชนทั่วไปในราคาถูก โดยขนาดแกลลอน 5 ลิตร ราคาเพียง 300 บาทเท่านั้น” นายอภิชาต กล่าว
ทั้งนี้ แอลกอฮอล์ 70% แบรนด์ KNAS นี้ ผลิตและจำหน่ายโดย บริษัท เคทิส ไบโอเอทานอล จำกัด (KTBE) ซึ่งเป็นบริษัทลูกของกลุ่ม KTIS ที่ตั้งอยู่ในจังหวัดนครสวรรค์ เป็นแอลกอฮอล์ที่ใช้ทำความสะอาดมือ อุปกรณ์ และพื้นผิวทั่วไป ลดการสะสมของเชื้อแบคทีเรียได้ถึง 99.99% และมีเลขที่ใบรับจดแจ้งถูกต้อง จากสำนักงานคณะกรรมการอาหารและยา (อย.)
“ตอนนี้เราเปิดจำหน่าย KNAS แอลกอฮอล์ 70% ให้แก่ประชาชนแล้ว โดยมีช่องทางการจำหน่ายที่หลากหลาย ซึ่งผู้ที่สนใจสามารถดูรายชื่อตัวแทนจำหน่ายได้ที่ www.ktisgroup.com แต่เพื่อให้สามารถกระจายถึงมือประชาชนในวงกว้างที่สุดตามเจตนารมณ์ของกลุ่ม KTIS เราจึงอยู่ระหว่างการพิจารณาพันธมิตรที่จะร่วมกระจายสินค้าเพิ่มเติม โดยราคาจำหน่ายจะอยู่ที่ขนาดแกลลอน 5 ลิตร 300 บาท เช่นเดียวกันทั้งหมด ซึ่งต่ำกว่าที่ขายกันอยู่ในท้องตลาดทั่วไปในปัจจุบัน เพื่อร่วมกันช่วยดูแลพี่น้องประชาชนอย่างแท้จริง” นายอภิชาต กล่าว
